SPRÁVA KOMISIE EURÓPSKEMU PARLAMENTU A RADE o pokroku dosiahnutom pri vykonávaní reformy Európskej poradnej skupiny pre finančné výkazníctvo v nadväznosti na odporúčania uvedené v Maystadtovej správe /* COM/2014/0396 final */





SPRÁVA KOMISIE EURÓPSKEMU PARLAMENTU A RADE o pokroku dosiahnutom pri vykonávaní reformy Európskej poradnej skupiny pre finančné výkazníctvo v nadväznosti na odporúčania uvedené v Maystadtovej správe 1. Účel a rozsah správy Nariadenie Európskeho parlamentu a Rady, ktorým sa ustanovuje program Únie určený na podporu osobitných činností v oblasti finančného výkazníctva a auditu na roky 2014 – 2020[1], nadobudlo účinnosť 9. apríla 2014 po uverejnení v úradnom vestníku[2]. Všeobecným cieľom programu Únie je zlepšovať podmienky efektívneho fungovania vnútorného trhu podporovaním transparentného a nezávislého vypracúvania medzinárodných štandardov finančného výkazníctva a auditu. V článku 3 nariadenia sa stanovuje, že prijímateľmi prostriedkov z programu v oblasti finančného výkazníctva sú: – Európska poradná skupina pre finančné výkazníctvo (EFRAG), – Nadácia Výboru pre medzinárodné účtovné štandardy (IASCF), ktorej právnym nástupcom je nadácia IFRS. V oblasti vykonávania auditu je prijímateľom: – Rada pre dohľad na verejným záujmom (PIOB). Podľa článku 9 ods. 1 nariadenia Komisia predloží do 31. marca 2014 Európskemu parlamentu a Rade prvú správu o nevyhnutných riadiacich reformách v oblasti účtovníctva a finančných informácií, pokiaľ ide o skupinu EFRAG, pričom zohľadní okrem iného vývoj na základe odporúčaní uvedených v správe osobitného poradcu, a o krokoch, ktoré skupina EFRAG už podnikla pri uskutočňovaní týchto reforiem. Do rozsahu tejto správy je zahrnuté len vykonávanie reformy skupiny EFRAG na základe správy Philippa Maystadta[3], ktorá obsahuje odporúčania týkajúce sa tejto reformy a o ktorej sa diskutovalo na zasadnutí Rady ECOFIN 15. novembra 2013. 2. Súvislosti Hlavným účelom účtovníctva je pomôcť zainteresovaným stranám pri prijímaní lepších obchodných rozhodnutí, a to poskytovaním primeraných finančných informácií. Presné a včasné finančné informácie sú nenahraditeľné pri riadnom prijímaní investičných rozhodnutí a vedení podnikových organizácií a zároveň umožňujú vlastníkom podnikov merať účinnosť ich operácií. Keďže kapitálové trhy majú celosvetový charakter, harmonizácia finančného výkazníctva a štandardov na vykonávanie auditu na celosvetovej úrovni má zásadný význam z hľadiska transparentnosti, porovnateľnosti, bezproblémového fungovania kapitálových trhov, ako aj vytvorenie integrovaného trhu finančných služieb v EÚ. Vo všeobecnosti sa uznáva, že smernicami EÚ o účtovníctve sa nezabezpečuje dostatočne vysoká úroveň harmonizácie v oblasti finančného výkazníctva kótovaných spoločností v EÚ. Európska únia preto prijala rozhodnutie, že namiesto zavedenia vlastného súboru štandardov regionálneho finančného výkazníctva budú prijaté medzinárodné účtovné štandardy. Európska únia je dlhodobo zástancom jediného súboru celosvetových účtovných štandardov. Aj skupina G20 pri viacerých príležitostiach[4] vyzvala na zavedenie celosvetových účtovných štandardov a zbližovanie. Európska únia sa dostala do čela tohto procesu v roku 2002, a to prijatím medzinárodných účtovných štandardov (IFRS)[5], ktoré vydala Rada pre medzinárodné účtovné štandardy a ktoré sú určené pre kótované spoločnosti v EÚ pri príprave konsolidovaných finančných výkazov. Podľa nariadenia o medzinárodných účtovných štandardoch[6] sú štandardy IFRS v EÚ účinné od roku 2005. Komisia pravidelne prijíma nové štandardy podľa regulačného komitologického postupu s kontrolou. V rámci celosvetového hospodárstva je potrebné zbližovať štandardy jednotlivých jurisdikcií a vypracovávať medzinárodné štandardy na základe transparentného a demokraticky zodpovedného procesu. Vzhľadom na význam účtovných štandardov pre finančné trhy má Únia dôležitú úlohu v procese stanovenia medzinárodných štandardov. S cieľom zabezpečiť, že záujmy Únie budú rešpektované a že svetové štandardy budú vysoko kvalitné a budú v súlade s právom EÚ, je nevyhnutné, aby boli záujmy Únie primerane zastúpené. S rastúcim počtom krajín, ktoré sa približujú k štandardom IFRS a prijímajú ich, klesá relatívna váha Európy pri procese stanovovania medzinárodných štandardov. Skupina EFRAG[7] je súkromným subjektom a technickým poradcom Európskej komisie v účtovných záležitostiach. Ujala sa úlohy poskytovať technické a spoľahlivé nadväzné vstupy v rámci procesu stanovenia štandardov IASB. V marci 2013 komisár Barnier vymenoval Philippa Maystadta za osobitného poradcu a poveril ho preskúmaním spôsobov posilnenia príspevku EÚ k vývoju medzinárodných štandardov finančného výkazníctva (IFRS) a zlepšenia riadenia európskych orgánov zapojených do tohto procesu. Pán Maystadt absolvoval celý rad rozhovorov a konzultácií pred vypracovaním záverečnej správy. V správe sa poukazuje na tri rôzne možnosti posilnenia vplyvu Európskej únie na stanovenie medzinárodných účtovných štandardov: transformácia skupiny EFRAG, prenesenie úloh zo skupiny EFRAG na Európsky orgán pre cenné papiere a trhy (ESMA) alebo nahradenie skupiny EFRAG agentúrou EÚ. V správe pána Maystadta sa odporúčala reštrukturalizácia skupiny EFRAG. 3. Kontext a prehľad reforiem skupiny efrag 3.1 Súčasné postavenie skupiny EFRAG Európska poradná skupina pre finančné výkazníctvo (EFRAG), ktorá bola ustanovená v roku 2001, je neziskovým medzinárodným združením („IVZW/AISBL“) založeným hlavnými európskymi profesionálnymi združeniami v oblasti finančného výkazníctva v Bruseli podľa belgických právnych predpisov. Medzi súčasných členov skupiny patrí BUSINESSEUROPE (Európske podnikové federácie), FEE (Európska federácia účtovníkov), Insurance Europe (Európska poisťovacia organizácia), EBF (Európska banková federácia), ESBG (Európska skupina sporiteľní), EACB (Európska asociácia družstevných bánk) a EFAA (Európska federácia účtovníkov a audítorov). Skupina spolupracuje aj s vnútroštátnymi subjektmi členských štátov EÚ, ktoré stanovujú účtovné štandardy. Skupina EFRAG v súčasnosti pôsobí prostredníctvom nezávislej skupiny odborných znalcov (TEG), ktorej pomáha fórum používateľov a rôzne pracovné a poradné skupiny. Aktívna činnosť v „ranej fáze“ je koordinovaná Výborom pre plánovanie a zdroje (PRC), v ktorom majú zastúpenie najväčšie európske vnútroštátne subjekty stanovujúce účtovné štandardy. Na činnosť skupiny EFRAG dohliada nezávislá dozorná rada. Medzi jej hlavné povinnosti patrí výber členov a dohľad nad činnosťou skupiny odborných znalcov a Výboru pre plánovanie a zdroje, monitorovanie spolupráce s vnútroštátnymi subjektmi, ktoré stanovujú účtovné štandardy, a zaistenie správneho financovania skupiny EFRAG. Súčasná dozorná rada skupiny EFRAG je tvorená skúsenými odborníkmi a vedúcimi pracovníkmi so záujmom o celosvetový rozvoj finančného výkazníctva, ktorí rovnomerne zastupujú rôzne profesijné oblasti (vrátane používateľov, osôb zodpovedných za prípravné práce a účtovníkov) a zemepisné rozloženie. Členmi dozornej rady sú aj traja zástupcovia verejnej politiky. Európska komisia a Európsky orgán pre cenné papiere a trhy majú na zasadnutiach rady štatút pozorovateľa. Členov dozornej rady vymenúva valné zhromaždenie skupiny EFRAG. 3.2 Hlavné prvky reformy skupiny EFRAG v súlade s odporúčaniami pána Maystadta V odporúčanej možnosti transformácie skupiny EFRAG je predovšetkým zahrnuté vymenovanie rady na vysokej úrovni[8], ktorá by podporila organizáciu v záujme dosiahnutia troch stanovených cieľov: dosiahnuť inštitucionálnu legitimitu postavenia skupiny EFRAG, ktorá by doplnila legitimitu vyplývajúcu z jej riadneho procesu; mať k dispozícii ďalší doplňujúci súbor zručností na vypracovanie vlastných stanovísk; vo väčšej miere zapojiť do organizácie vnútroštátne subjekty, ktoré stanovujú účtovné štandardy, a umožniť ich účasť vo všetkých fázach rozhodovacieho procesu. Medzi kľúčové prvky odporúčaní Maystadtovej správy pre reformu skupiny EFRAG patrí: Vyjasniť poslanie skupiny EFRAG Podľa Maystadtovej správy by sa skupina EFRAG mala zamerať na uplatňovanie štandardov IFRS a nemala by pokrývať nekótované spoločnosti, konkrétne MSP, ktoré tieto štandardy nepoužívajú. Financovanie skupiny EFRAG Pokiaľ ide o financovanie skupiny EFRAG, v Maystadtovej správe sa navrhuje predovšetkým posúdiť právnu možnosť stanovenia systému povinných príspevkov/poplatkov hradených kótovanými spoločnosťami, ktoré uplatňujú IFRS a využívajú ich výhody. V správe sa odporúča, aby členské štáty vytvorili vnútroštátne systémy financovania (ak ich ešte nemajú), kým sa neprijmú právne predpisy o takomto systéme poplatkov. Štruktúra skupiny EFRAG Valné zhromaždenie V správe sa odporúča rozšírenie valného zhromaždenia v rámci platnej právnej formy skupiny EFRAG (medzinárodné neziskové združenie – AISBL) s cieľom zahrnúť vnútroštátne mechanizmy financovania a ďalšie súkromné a/alebo verejné organizácie, ktoré prispievajú finančne alebo vecne. Valné zhromaždenie bude vykonávať dohľad nad radou, ktorá prijíma rozhodnutia vrátane vymenovania členov rady. Dozorná rada Podľa Maystadtovej správy by dozornú radu mala nahradiť rada na vysokej úrovni, ktorá by schvaľovala pripomienkové listy adresované rade IASB a podporné poradné listy Komisii vychádzajúce z práce technickej skupiny. Nová rada by bola zložená z členov, ktorí by patrili do troch pilierov a ktorých by vymenúvalo valné zhromaždenie: – európske verejné inštitúcie (4 členovia, ktorých navrhnú ESMA, EBA, EIOPA a ECB), – zainteresované strany (5 členov: priemyselné a obchodné spoločnosti, finančné inštitúcie, profesionálni účtovníci a používatelia), – vnútroštátne subjekty, ktoré stanovujú účtovné štandardy (7 členov, s výslovným súhlasom, že vždy budú zastúpené vnútroštátne subjekty, ktoré stanovujú účtovné štandardy, zo štyroch najväčších členských štátov). V Maystadtovej správe sa odporúča, aby rada tiež zahŕňala predsedu, ktorého by navrhovala Komisia a schvaľovala Rada a Parlament. Komisia by ďalej nominovala jedného pozorovateľa s právom vystúpiť v rade. Rada by prijímala rozhodnutia na základe dohody. V súlade s Maystadtovou správou by potenciálni členovia rady mali dobre chápať problematiku finančného výkazníctva a jeho vplyv, predovšetkým na hospodársky rast a finančnú stabilitu. V tejto súvislosti sa v správe odporúča vypracovanie kritérií ex ante s cieľom stanoviť referenčnú hodnotu pre inštitúcie, organizácie a vnútroštátne subjekty, ktoré stanovujú účtovné štandardy, pri navrhovaní kandidátov. Napokon sa v správe odporúča oddelenie funkcie predsedu rady, ktorý by bol verejným hovorcom skupiny EFRAG, od funkcie výkonného riaditeľa zodpovedného za každodenné riadenie organizácie vrátane predsedníctva skupiny odborných znalcov. Skupina odborných znalcov (TEG) Odporúča sa, aby budúca skupina odborných znalcov nemala úplnú právomoc určovať stanoviská skupiny EFRAG, ale stala sa poradcom rady. Upravená skupina odborných znalcov by pripravovala projekty, ktoré by predkladala na schválenie rade. Rada by skupine odborných znalcov poskytovala usmernenia a spätnú väzbu. Skupina odborných znalcov by bola naďalej zložená zo znalcov, ktorí by mali aktívne pôsobiť v praxi, mať rôzne odborné skúsenosti a pochádzať z rôznych zemepisných oblastí. Členov skupiny odborných znalcov by transparentne vymenúvala rada. Skupine odborných znalcov by naďalej pomáhal súčasný personál skupiny EFRAG. Posúdenia vplyvu V súlade s Maystadtovou správou sa skupina EFRAG povzbudzuje, aby sa v spolupráci s vnútroštátnymi subjektmi, ktoré stanovujú účtovné štandardy, vynaložila úsilie s cieľom vypracovať posúdenia vplyvu, ktoré zodpovedajú potrebám používateľov a európskych zákonodarcov. V posúdeniach vplyvu sa analyzujú dôsledky štandardov, kontroluje sa, či sa štandardom zvýšila kvalitu finančných informácií, a skúmajú sa alternatívne možnosti v porovnaní s možnosťami posúdenými v rámci rady IASB. Okrem toho sa skupina EFRAG a ďalšie dotknuté európske orgány nabádajú, aby zlepšili koordináciu práce pri vykonávaní „terénnych skúšok“. Poradné fórum subjektov, ktoré stanovujú účtovné štandardy (CFSS) Podľa odporúčaní správy by sa mali zachovať štvrťročné stretnutia zástupcov skupiny EFRAG a zástupcov všetkých vnútroštátnych subjektov, ktoré stanovujú účtovné štandardy (vrátane Nórska a Švajčiarska). Sú dôležité pre spoluprácu európskych vnútroštátnych subjektov, ktoré stanovujú účtovné štandardy, predovšetkým v malých členských štátoch. Okrem toho v súčasnosti slúžia ako prípravné stretnutia európskych účastníkov poradného fóra pre účtovné štandardy rady IASB. Odporúčania v Maystadtovej správe získali širokú podporu na zasadnutí rady ECOFIN 15. novembra 2013. Komisia ich považuje za referenčné hodnoty pri vykonávaní reforiem skupiny EFRAG. 3.3 Stanovisko Európskej centrálnej banky a európskych orgánov dohľadu k novej štruktúre skupiny EFRAG Európske orgány dohľadu, a to Európsky orgán pre cenné papiere a trhy (ESMA), Európsky orgán pre bankovníctvo (EBA) a Európsky orgán pre poisťovníctvo a dôchodkové poistenie zamestnancov (EIOPA), vyjadrili v spoločnom liste z 20. januára 2014 znepokojenie nad plánovanou reformou skupiny EFRAG. Zdôraznili význam svojej účasti v schvaľovacom procese, upozornili však, že orgán, ktorý má byť poverený takýmito povinnosťami, by mal slúžiť verejnému záujmu, a preto by sa jeho rozhodovanie malo sústreďovať okolo verejných orgánov. Európske orgány dohľadu informovali Komisiu o tom, že v prípade neuskutočnenia zmien zmiešanej štruktúry riadenia a navrhovaného modelu hlasovania radšej požiadajú o štatút pozorovateľa než o úplné členstvo v novej dozornej rade skupiny EFRAG. Európska centrálna banka vyjadrila v liste z 24. januára 2014 podobné stanovisko. Komisia vzala na vedomie znepokojenie európskych orgánov dohľadu a Európskej centrálnej banky a domnieva sa, že tieto organizácie by mali mať dôležitú úlohu v rámci skupiny EFRAG a podieľať sa na jej činnosti aspoň ako pozorovatelia v rade. 3.4 Osobitný mandát pána Maystadta na kontrolu procesu vykonávania Komisár Barnier sa 4. februára 2014 dohodol s Philippom Maystadtom na predĺžení jeho mandátu osobitného poradcu s cieľom dohliadať na vykonávanie reformy skupiny EFRAG. Uznalo sa, že dôkladné a včasné vykonávanie reforiem vyžaduje rozsiahle koordinované úsilie verejných a súkromných organizácií zapojených do tohto procesu. Keďže pán Maystadt dozeral na celkový proces a pomáhal pri ňom tým, že sa zúčastňoval na dôležitých stretnutiach so zainteresovanými stranami a poskytoval strategické rady v hlavných otázkach, má dobré predpoklady na to, aby zaistil vykonávanie reforiem skupiny EFRAG. 4 Pokrok pri vykonávaní reforiem 4.1 Dosiahnutý pokrok Pokiaľ ide o vyjasnenie poslania a súvisiaceho zamerania skupiny EFRAG na štandardy IFRS, Komisia poznamenáva, že tieto otázky sú rozobrané v návrhu ročného programu činnosti skupiny EFRAG na rok 2014. Komisia sa nimi bude zaoberať v rámci budúcej dohody o grante so skupinou EFRAG na rok 2014 a nasledujúce roky a zaistí, aby skutočný rozsah činnosti skupiny EFRAG bol v súlade s jej poslaním. Pokiaľ ide o financovanie skupiny EFRAG, a najmä možnosť zriadenia systému povinných poplatkov, ktoré by hradili kótované spoločnosti, Komisia zamerala svoje úsilie na vykonávanie častí reforiem, ktoré sú uskutočniteľné v krátkodobom výhľade. Podobne neboli prijaté žiadne formálne opatrenia s cieľom vyzvať členské štáty, ktoré zatiaľ nestanovili vnútroštátny mechanizmus financovania[9], aby ho zaviedli. V súlade so správou je za vykonanie odporúčaní týkajúcich sa štruktúry skupiny EFRAG, vypracovanie posúdení vplyvu a organizáciu schôdzí fóra CFSS zodpovedná skupina EFRAG. Valné zhromaždenie skupiny EFRAG (ktoré tvorí sedem členských organizácií skupiny EFRAG) muselo schváliť zmeny stanov a vnútorných pravidiel skupiny EFRAG tak, aby sa v nich premietali uvedené odporúčania. Takisto muselo schváliť rozšírenie členstva v skupine EFRAG na vnútroštátne mechanizmy financovania a organizácie, ktoré v súčasnosti nie sú členmi skupiny EFRAG. Dozorná rada skupiny EFRAG prijíma už od schôdze 20. novembra 2013 nevyhnutne potrebné opatrenia na prípravu zmien stanov skupiny EFRAG, ktoré predloží na posúdenie a schválenie valnému zhromaždeniu. Členské organizácie skupiny EFRAG vyjadrili podporu reforme skupiny EFRAG na základe odporúčaní uvedených v záverečnej Maystadtovej správe z novembra 2013. Od zriadenia osobitnej skupiny zodpovednej za vykonávanie reformy v rámci dozornej rady skupiny EFRAG v januári 2014 sa dosiahol významný pokrok. V rámci schôdzí pracovnej skupiny sa uskutočnili stretnutia so súčasnými členskými organizáciami, možnými novými členmi a vnútroštátnymi subjektmi, ktoré stanovujú účtovné štandardy (a/alebo vnútroštátnymi mechanizmami financovania). Následne 24. marca 2014 dozorná rada schválila celý súbor zmenených stanov a vnútorné pravidlá, ktoré predloží valnému zhromaždeniu v jeho súčasnom zložení s pripomienkami členských organizácií skupiny EFRAG a vnútroštátnych subjektov, ktoré stanovujú účtovné štandardy (a/alebo vnútroštátnych mechanizmov financovania). Zmenené stanovy a vnútorné pravidlá boli definitívne schválené valným zhromaždením EFRAG 16. júna 2014. Najdôležitejšie zmeny stanov a vnútorných pravidiel skupiny EFRAG na základe odporúčaní pána Maystadta sa týkajú nasledujúcich oblastí: – rozšírenie členstva vo valnom zhromaždení s cieľom zahrnúť vnútroštátne mechanizmy financovania a ďalšie súkromné alebo verejné organizácie, – kritériá, záväzky a práva na členstvo vo valnom zhromaždení, – minimálne dvojročný finančný záväzok pre členov valného zhromaždenia, – hlasovacie práva vo valnom zhromaždení inšpirované koncepciou, podľa ktorej by nemalo byť možné, aby jediná organizácia zablokovala činnosť skupiny EFRAG, – úlohy valného zhromaždenia, – vymenovanie výboru s poradnou úlohou v určitých aspektoch postupu vymenovania a výberu, – profil a kritériá rady, – úloha predsedu rady, – povinnosti rady, – náhradné postupy rady v prípade, že nie je možné dospieť k zhode, – povinnosti skupiny odborných znalcov EFRAG, – profil a kritériá členstva v skupine odborných znalcov EFRAG. 4.2 Odchýlky od odporúčaní pána Maystadta Hlavné myšlienky, z ktorých vychádzali odporúčania pre reformy skupiny EFRAG, síce boli rešpektované, treba však upozorniť na niektoré odchýlky od odporúčaní Maystadtovej správy. Ide o nasledujúce oblasti: Zloženie novej rady Na rozdiel od odporúčaní pána Maystada a po zohľadnení názorov, ktoré vyjadrili niektoré členské štáty konkrétne na zasadnutí rady ECOFIN v novembri 2013, bola vyriešená otázka dosiahnutia rovnováhy medzi vnútroštátnymi subjektmi, ktoré stanovujú účtovné štandardy, v rámci rady, a to vyčlenením ďalšieho kresla pre „menšie“[10] členské štáty. Ďalej na základe rozhodnutia európskych orgánov dohľadu a Európskej centrálnej banky, že neprijmú plné členstvo v rade, bude týmto organizáciám udelený štatút pozorovateľov v rade. V dôsledku toho sa dospelo k záveru, že budú potrebné určité úpravy zloženia rady na dosiahnutie rovnováhy medzi vnútroštátnymi subjektmi, ktoré stanovujú účtovné štandardy, a súkromnými zainteresovanými stranami. V dôsledku toho by sa mali vyčleniť tri dodatočné kreslá pre súkromné zainteresované strany. Prijímanie rozhodnutí v rade Vzhľadom na názory, ktoré vyjadrila väčšina zúčastnených strán, a v súlade s Maystadtovou správou, podľa ktorej by sa nová rada mala snažiť prijímať rozhodnutia založené na zhode, by sa mal zaviesť náhradný mechanizmus pre prípady, v ktorých nebude možné dospieť k zhode. Malo by ísť o hlasovanie, pri ktorom by na prijatie rozhodnutia stačila kvalifikovaná dvojtretinová väčšina členov[11]. Spojenie funkcií výkonného riaditeľa skupiny EFRAG a predsedu skupiny odborných znalcov skupiny EFRAG V súčasnosti je výkonný riaditeľ skupiny EFRAG zároveň predsedom skupiny odborných znalcov. V Maystadtovej správe sa navrhuje, aby takéto usporiadanie pokračovalo aj v budúcnosti. Niekoľko členov súčasnej dozornej rady vyjadrilo v priebehu diskusie o reforme názor, že tieto dve funkcie by sa mali oddeliť. Následne sa v stanovách len predpokladá (ale nepožaduje) možnosť spojenia týchto funkcií. 4.3 Výhľadový harmonogram Ako už bolo uvedené, zmenené stanovy a vnútorné pravidlá EFRAG boli schválené valným zhromaždením EFRAG 16. júna 2014. Avšak s cieľom zaistiť hladký prechod tieto zmenené stanovy a vnútorné pravidlá nadobudnú účinnosť 31. októbra, keď bude valné zhromaždenie schopné zasadnúť a vymenovať novú dozornú radu EFRAG. Okrem toho by k tomuto dátumu mohli byť prijatí noví členovia EFRAG. 5 Závery Na základe uvedených skutočností možno skonštatovať, že skupina EFRAG celkovo dosiahla sľubný pokrok pri vykonávaní reforiem založených na kľúčových odporúčaniach Maystadtovej správy. V záujme uskutočnenia najdôležitejších zmien bude potrebné upraviť stanovy a vnútorné pravidlá skupiny EFRAG tak, aby vyjadrovali nevyhnutne potrebné zmeny jej štruktúry a činnosti. V tejto súvislosti treba uviesť, že miera podrobnosti týchto zmien prekračuje odporúčania uvedené v Maystadtovej správe (napr. metodika pridelenia hlasovacích správ vo valnom zhromaždení, profilové kritériá pre členov rady, povinnosti rady a skupiny odborných znalcov). Rôzne zainteresované strany zapojené do procesu vynaložili spoločné úsilie na dosiahnutie dohody prijateľnej pre všetky strany. V tomto zmysle sa ukázalo ako dôležité predĺženie mandátu pána Maystadta vzhľadom na jeho odborné skúsenosti a podiel na celom procese. Pokiaľ ide o očakávané odchýlky od pôvodných odporúčaní pána Maystadta, najpodstatnejšia zmena vyplýva z toho, že ECB a tri európske orgány dohľadu neprijali plné členstvo v rade, ale len štatút pozorovateľa. To viedlo k vytvoreniu len dvoch pilierov z členov rady a musela sa hľadať nová rovnováha, ktorá bola dosiahnutá pridelením troch kresiel súkromným zainteresovaným stranám. Komisia bude naďalej pozorne sledovať vykonávanie reformy skupiny EFRAG a príslušným spôsobom informovať Európsky parlament a Radu. V súlade s novým nariadením, ktorým sa stanovuje program Únie určený na podporu osobitných činností v oblasti finančného výkazníctva a auditu na roky 2014 – 2020, bude Komisia od roku 2015 pripravovať výročnú správu o činnosti skupiny EFRAG, ktorá sa bude vzťahovať na pokrok pri vykonávaní riadiacich reforiem skupiny[12]. [1] Z hľadiska prebiehajúcich reforiem trvá programové obdobie týkajúce sa Európskej poradnej skupiny pre finančné výkazníctvo (EFRAG) od 1. januára 2014 do 31. decembra 2016. [2] Ú. v. EÚ L 105/1, 8.4.2014. [3] Philippe Maystadt pôsobil v belgickej vláde vo funkcii ministra hospodárstva, ministra financií a vicepremiéra. V období rokov 2000 až 2011 zastával funkciu prezidenta Európskej investičnej banky. V marci 2013 bol vymenovaný do funkcie osobitného poradcu komisára Barniera s cieľom zhodnotiť súčasný systém prijímania medzinárodných štandardov finančného výkazníctva (IFRS) v EÚ z hľadiska prehĺbenia európskeho príspevku k vývoju celosvetových účtovných štandardov vysokej kvality. [4] Opakované výzvy od londýnskej deklarácie v roku 2009, naposledy v Los Cabos v roku 2012. [5] Na účely tohto dokumentu sa pod pojmom „medzinárodné účtovné štandardy“ označujú štandardy IAS, IFRS a IFRIC. [6] Nariadenie Európskeho parlamentu a Rady č. 1606/2002 z 19. júla 2002 o uplatňovaní medzinárodných účtovných noriem, Ú. v. ES L 243, 11.9.2002. [7] Európska poradná skupina pre finančné výkazníctvo. [8] Nová rada by efektívne nahradila súčasnú dozornú radu skupiny EFRAG. [9] Komisia však upozornila na možnosť zriadenia mechanizmov financovania s členskými štátmi na schôdzi Výboru pre účtovné predpisy, ktorá sa konala 8. apríla 2014. [10] Ako už bolo uvedené, vždy budú zastúpené vnútroštátne subjekty, ktoré stanovujú účtovné štandardy, zo štyroch najväčších členských štátov. [11] Keby vo výnimočných prípadoch nebolo možné dosiahnuť kvalifikovanú väčšinu, predseda rady by mohol predstaviť svoje závery na základe orientačného hlasovania, čím by sa väčšinový názor prezentoval ako stanovisko. [12] Podľa ustanovení nariadenia by správa mala byť predložená Európskemu parlamentu a Rade každý rok najneskôr 30. júna.